b'\n_START_ARTICLE_\nBrendan Perry\n_START_SECTION_\nAnkstyvieji gyvenimo metai\n_START_PARAGRAPH_\nBrendan Perry gim\xc4\x97 Vait\xc4\x8depelyje, Londone 1959\xc2\xa0m. bir\xc5\xbeelio 30 d. angl\xc5\xb3-airi\xc5\xb3 \xc5\xa1eimoje, augo ir lank\xc4\x97 mokykl\xc4\x85 Londono Ist Ende, kol jo \xc5\xa1eima emigravo \xc4\xaf Okland\xc4\x85 Naujojoje Zelandijoje. Netur\xc4\x97damas muzikinio i\xc5\xa1silavinimo, Perry prad\xc4\x97jo groti gitara Ponsonbio kataliki\xc5\xa1koje mokykloje, kuri\xc4\x85 jis lank\xc4\x97. Nesugeb\xc4\x97j\xc4\x99s tapti pradin\xc4\x97s mokyklos mokytoju ir patekti \xc4\xaf valstyb\xc4\x97s tarnyb\xc4\x85, Perry dirbo \xc4\xafvairius darbus, kol 1977\xc2\xa0m. prisijung\xc4\x97 prie grup\xc4\x97s The Scavengers. Prad\xc5\xbeioje jis grojo boso gitara, v\xc4\x97liau, kai grup\xc4\x99 paliko jos pirmasis vokalistas, tapo pagrindiniu grup\xc4\x97s dainininku. Grup\xc4\x97 suk\xc5\xabr\xc4\x97 \xc5\xa1iek tiek originali\xc5\xb3 dain\xc5\xb3, taip pat pergrojin\xc4\x97jo grupi\xc5\xb3 The Stooges, New York Dolls ir 7-tojo de\xc5\xa1imtme\xc4\x8dio pabaigos psichodelinio roko muzik\xc4\x85. Po dvej\xc5\xb3 met\xc5\xb3, nesugeb\xc4\x97jusi pasira\xc5\xa1yti \xc4\xafra\xc5\xa1\xc5\xb3 kontrakto ir organizuoti koncertinio turo, grup\xc4\x97 persik\xc4\x97l\xc4\x97 \xc4\xaf Melburn\xc4\x85 Australijoje ir 1979\xc2\xa0m. pasivadino The Marching Girls. 1980\xc2\xa0m. Perry pasitrauk\xc4\x97 i\xc5\xa1 The Marching Girls nor\xc4\x97damas siekti solo karjeros, eksperimentavo su magnetini\xc5\xb3 juost\xc5\xb3 kilpomis, sintezatoriais ir alternatyviomis ritmo formomis. 1981\xc2\xa0m. Perry kartu su Simon Monroe, Paul Erikson ir Lisa Gerrard \xc4\xafk\xc5\xabr\xc4\x97 grup\xc4\x99 Dead Can Dance. Bet Simon Monroe ir Paul Erikson greitai pasitrauk\xc4\x97, kai grup\xc4\x97 persik\xc4\x97l\xc4\x97 \xc4\xaf London\xc4\x85.\n_START_SECTION_\nThe Scavengers ir The Marching Girls\n_START_PARAGRAPH_\nNors \xc5\xa1iuo metu Perry geriau \xc5\xbeinomas pagal savo introspekcinio pob\xc5\xabd\xc5\xbeio darbus su Dead Can Dance, jo pirm\xc5\xb3j\xc5\xb3 muzikini\xc5\xb3 bandym\xc5\xb3 stilius buvo visi\xc5\xa1kai kitoks. 1977\xc2\xa0m. Perry buvo Naujosios Zelandijos pankroko grup\xc4\x97s The Scavengers lyderis, pasivadin\xc4\x99s Ronnie Recent pseudonimu. Prad\xc5\xbeioje groj\xc4\x99s boso gitara, Perry 1978\xc2\xa0m., pasikeitus grup\xc4\x97s sud\xc4\x97\xc4\x8diai, tapo jos pagrindiniu dainininku. 1979\xc2\xa0m. grup\xc4\x97 persik\xc4\x97l\xc4\x97 \xc4\xaf Melburn\xc4\x85 ir pasivadino The Marching Girls. Perry pasitrauk\xc4\x97 i\xc5\xa1 \xc5\xa1ios grup\xc4\x97s 1980\xc2\xa0m. Perry darbai su \xc5\xa1iomis dviem grup\xc4\x97mis i\xc5\xa1leisti rinktiniame albume AK79, taip pat yra i\xc5\xa1leistas The Scavengers singl\xc5\xb3 rinkinys. \xc5\xa0i grup\xc4\x97 Naujojoje Zelandijoje laikoma The Buzzcocks atitikmeniu, o daina \xe2\x80\x9eMysterex\xe2\x80\x9c, kurios vienas i\xc5\xa1 autori\xc5\xb3 yra Perry\xc2\xa0\xe2\x80\x93 vienu i\xc5\xa1 geriausi\xc5\xb3 ir i\xc5\xa1skirtiniausi\xc5\xb3 pankroko singl\xc5\xb3. The Marching Girls taip pat pateko \xc4\xaf Naujosios Zelandijos singl\xc5\xb3 s\xc4\x85ra\xc5\xa1us 1980\xc2\xa0m. su daina \xe2\x80\x9eTrue Love\xe2\x80\x9c.\n_START_SECTION_\nDead Can Dance\n_START_PARAGRAPH_\nGrup\xc4\x97 Dead Can Dance buvo \xc4\xafkurta 1981\xc2\xa0m. Melburne ir prad\xc5\xbeioje buvo kvartetas, kur\xc4\xaf sudar\xc4\x97 Perry, b\xc5\xabgnininkas Simon Monroe, boso gitaristas Paul Erikson ir v\xc4\x97liausiai prie grup\xc4\x97s prisijungusi Lisa Gerrard. 1982\xc2\xa0m. Dead Can Dance persik\xc4\x97l\xc4\x97 \xc4\xaf London\xc4\x85, o Simon Monroe liko Australijoje. Pirmuosiuose grup\xc4\x97s pasirodymuose, koncertuose ir \xc4\xafra\xc5\xa1uose Londone b\xc5\xabgnais grojo Peter Ulrich. Paul Erikson taip pat greitai paliko grup\xc4\x99 ir i\xc5\xa1skrido atgal \xc4\xaf Australij\xc4\x85. Tapusi duetu, grup\xc4\x97 \xc4\xafra\xc5\xa1\xc4\x97 a\xc5\xa1tuonis albumus \xc4\xafra\xc5\xa1\xc5\xb3 kompanijoje 4AD Records, prad\xc4\x97jusi nuo pa\xc4\x8dios grup\xc4\x97s pavadinimu pavadinto albumo Dead Can Dance, i\xc5\xa1leisto 1984\xc2\xa0m. vasario m\xc4\x97n.\n_START_SECTION_\nSolo karjera\n_START_PARAGRAPH_\n1999\xc2\xa0m. Brendan Perry \xc4\xafra\xc5\xa1\xc5\xb3 kompanijoje 4AD Records i\xc5\xa1leido savo solin\xc4\xaf album\xc4\x85 Eye of the Hunter. \xc5\xa0iame albume \xc4\xafra\xc5\xa1ytos paties Perry sukurtos dainos, taip pat perdainuota Tim Buckley daina \xe2\x80\x9eI Must Have Been Blind\xe2\x80\x9c. V\xc4\x97liau Perry perdainavo dar tris Tim Buckley dainas: \xe2\x80\x9eHappy Time\xe2\x80\x9c, \xe2\x80\x9eChase the Blues Away\xe2\x80\x9c ir \xe2\x80\x9eDream Letter\xe2\x80\x9c._NEWLINE_Apie 2001\xc2\xa0m. Perry suk\xc5\xabr\xc4\x97 muzik\xc4\x85 10-mm filmui Mushin, kur\xc4\xaf nufilmavo Graham Wood, suk\xc5\xabr\xc4\x99s album\xc5\xb3 rinkinio Dead Can Dance (1981-1998) ir albumo Wake vir\xc5\xa1elius._NEWLINE_2000\xe2\x80\x932005\xc2\xa0m. Brendan Perry kartu su savo broliu Robertu reng\xc4\x97 k\xc5\xabrybines stovyklas nenaudojamoje Quivvy ba\xc5\xbeny\xc4\x8dioje Airijoje, pertvarkytoje \xc4\xaf \xc4\xafra\xc5\xa1\xc5\xb3 studij\xc4\x85, kuri\xc5\xb3 metu mok\xc4\x97 groti tradiciniais rankomis mu\xc5\xa1amais afrokubie\xc4\x8di\xc5\xb3 ir Vakar\xc5\xb3 Afrikos mu\xc5\xa1amaisiais instrumentais. Perry taip pat \xc4\xafk\xc5\xabr\xc4\x97 grup\xc4\x99 Quivvy Samba Band, kuri egzistavo iki 2005\xc2\xa0m., kai jis tur\xc4\x97jo i\xc5\xa1vykti \xc4\xaf koncertin\xc4\xaf tur\xc4\x85 su Dead Can Dance._NEWLINE_2008\xc2\xa0m. rugs\xc4\x97jo m\xc4\x97n. Brendan Perry prane\xc5\xa1\xc4\x97 apie savo pasitraukim\xc4\x85 i\xc5\xa1 \xc4\xafra\xc5\xa1\xc5\xb3 kompanijos 4AD Records ir apie nauj\xc4\x85 album\xc4\x85 Ark, planuot\xc4\x85 i\xc5\xa1leisti 2009\xc2\xa0m. prad\xc5\xbeioje. Komentaruose savo Myspace bloge Perry pa\xc5\xbeym\xc4\x97jo, kad naujasis albumas labai skirsis nuo Eye of the Hunter, vis\xc5\xb3 pirma, tuo, kad j\xc4\xaf \xc4\xafra\xc5\xa1ant naudotos ritmo ma\xc5\xa1inos ir elektrin\xc4\x97s gitaros, ten pat buvo \xc4\xafd\xc4\x97ta ir dainos \xe2\x80\x9eUtopia\xe2\x80\x9c i\xc5\xa1 \xc5\xa1io albumo demonstracin\xc4\x97 versija. Dal\xc4\xaf albumo dain\xc5\xb3 Brendan Perry pristat\xc4\x97 2010\xc2\xa0m. prad\xc5\xbeioje surengto koncertinio turo metu (vienas i\xc5\xa1 \xc5\xa1io turo koncert\xc5\xb3 2010\xc2\xa0m. baland\xc5\xbeio 3 d. vyko Vilniuje). Albumas galiausiai buvo i\xc5\xa1leistas 2010\xc2\xa0m. bir\xc5\xbeelio 7 d.'